section_heading: Životopis prije dolaska na DS9
paragraph_text: Julian Subatoi Bashir rođen je 2341. godine. Roditelji su mu Richard i Amsha Bashir. Dječak je rođen s blagom mentalnom retardacijom i imao je poteškoća pri počecima školovanja. Kad mu je bilo šest godina, roditelji su ga odveli na planet Adigeon Prime, gdje je podvrgnut genetskom resekvenciranju. Ovaj je genetski zahvat, inače zakonski zabranjen unutar Federacije, iz korijena promijenio Julianove mentalne i fizičke sposobnosti, pretvorivši ga u genija. Godine 2352. mladi je Julian na planetu Invernia II vidio zastrašujuće učinke bolesti na lokalnom stanovništvu, što je doprinijelo njegovoj odluci da studira medicinu. Bashir je bio briljantan student, diplomiravši kao drugi u klasi.